LV Eiropas Savienības Oficiālais Vēstnesis L 140/19

KOMISIJAS LĒMUMS

(2008. gada 11. marts)

par valsts atbalsta shēmu C 28/07 (ex NN 33/07), ko Itālija plānoja īstenot attiecībā uz ieguldījumiem mazāk labvēlīgos apgabalos

(izziņots ar dokumenta numuru K(2008) 831)

(Autentisks ir tikai teksts itāļu valodā)

(Dokuments attiecas uz EEZ)

(2008/400/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu un jo īpaši tā 88. panta 2. punkta pirmo daļu,

ņemot vērā Eiropas Ekonomikas zonas līgumu un jo īpaši tā 62. panta 1. punkta a) apakšpunktu,

pēc tam, kad ieinteresētajām personām ir lūgts iesniegt savus apsvērumus saskaņā ar minētajiem pantiem (1); un ņemot vērā iesniegtos apsvērumus,

tā kā:

I. PROCEDŪRA

(1) Itālija 2007. gada 26. februārī pieņēma likumu Nr. 17/2007 (2), ar kura 4. panta 4.a punktu pagarināja piemērošanas termiņu reģionālajai atbalsta programmai, kurā paredzēts automātiski atzīt nodokļu kredītus jauniem ieguldījumiem Itālijas atbalstāmajos reģionos. Minēto atbalsta programmu Komisija (3) apstiprināja 2001. un 2002. gadā, un tā zaudēja spēku 2006. gada 31. decembrī.

(2) Ar 2007. gada 7. marta vēstuli (D/50987) Komisija pieprasīja Itālijas iestādēm sniegt informāciju par likuma Nr. 17/2007 4. panta 4.a punktu. Itālijas iestādes nosūtīja reģistrētu atbildes vēstuli, ko Komisija saņēma 2007. gada 19. martā (A/32387).

(3) Ar 2007. gada 10. jūlija vēstuli (4) Komisija paziņoja Itālijai par savu lēmumu uzsākt EK līguma 88. panta 2. punktā noteikto oficiālo izmeklēšanas procedūru attiecībā uz likuma Nr. 17/2007 4. panta 4.a punktā minēto atbalsta pasākumu.

(4) Komisijas lēmums uzsākt procedūru ir publicēts Eiropas Savienības Oficiālajā Vēstnesī (5). Komisija ir uzaicinājusi ieinteresētās personas iesniegt apsvērumus attiecībā uz minētajiem pasākumiem.

(5) Neviena no ieinteresētajām personām apsvērumus nav iesniegusi.

(6) Ar 2007. gada 24. jūlija vēstuli, ko Komisija saņēma 2007. gada 25. jūlijā, Komisiju informēja par Itālijas iestāžu nolūku atcelt attiecīgo atbalsta pasākumu. Ar 2007. gada 9. oktobra e-pasta vēstuli Itālijas iestādes apstiprināja savu nolūku un iesniedza noteikuma projektu, ar ko paredz atcelt minēto pasākumu.

(7) Komisija 2007. gada 23. novembrī pieprasīja Itālijas iestādēm iesniegt pieņemto galīgo noteikumu, ar ko atceļ minēto pasākumu.

(8) Itālijas iestādes iesniedza pieņemtā noteikuma galīgo versiju, ar ko atceļ likuma Nr. 17/2007 4. panta 4.a punktu, par to paziņojot vēstulē, ko Komisija saņēma 2008. gada 15. janvārī.

II. PASĀKUMA APRAKSTS

(9) Ar atbalsta pasākumu bija paredzēts pagarināt termiņus, kuros bija jāveic attaisnotie ieguldījumu izdevumi saskaņā ar apstiprinātu reģionālo atbalsta programmu, kas zaudēja spēku 2006. gada 31. decembrī.

(10) Saskaņā ar reģionālā atbalsta programmu (Nr. 646/a/2000), ar ko paredzēja veicināt reģionālo attīstību Itālijas reģionos, kurus atbalsta, pamatojoties uz reģionālo atbalsta programmu laikposmam no 2000. līdz 2006. gadam (6), kura bija spēkā līdz 2006. gada 31. decembrim, saņēmējs ieguva tiesisku pamatu nodokļu kredītam, veicot pozitīvu neto ieguldījumu, ko noteica ar grāmatvedības/bilances metožu palīdzību attaisnotajiem izdevumiem, kuri radās līdz 2007. gada 1. janvārim. Sākotnējo programmu grozīja 2002. gadā, ieviešot tādu budžeta ierobežošanas mehānismu, saskaņā ar kuru saņēmējam jāvēršas nodokļu iestādēs, lai lūgtu rezervēt līdzekļus. Minētajā grozījumā netika mainīts ne programmas spēkā esības termiņš, ne arī tajā paredzētie ierobežojumi līdz 2007. gadam veiktajiem ieguldījumiem.

(11) Pieņemot 2007. gada 26. februāra likuma Nr. 174. panta 4.a punktu, Itālijas iestādes pagarināja termiņu ieguldījumu veikšanai līdz 2008. gadam.

III. PAMATOJUMS PROCEDŪRAS UZSĀKŠANAI

(12) Komisija norāda uz 4.1. un 4.2. punktu savā lēmumā uzsākt oficiālu izmeklēšanas procedūru.

IV. ITĀLIJAS KOMENTĀRI

(13) Itālijas iestādes 2007. gada 24. jūlijā paziņoja Komisijai par savu nolūku atcelt attiecīgo atbalsta pasākumu.

(14) Itālijas iestādes 2007. gada 9. oktobrī Komisijai apliecināja, ka atbalsta pasākums tiks atcelts saskaņā ar 3. panta 18. punktu 2008. gada finanšu likumprojektā, ko apstiprināja Ministru padomē 2007. gada 28. septembrī.

(15) Pēc Komisijas lūguma iesniegt galīgo pasākuma atcelšanas noteikumu, Itālijas iestādes 2008. gada 15. janvārī nosūtīja Komisijai 2008. gada finanšu likuma 1. panta 65. punkta tekstu (7), ar kuru atcēla 2007. gada 26. februāra likuma Nr. 17 4. panta 4.a punktu.

V. NOVĒRTĒJUMS

(16) Ar 2008. gada finanšu likuma 1. panta 65. punktu atcēla ar likuma Nr. 17/2007 4. panta 4.a punktu ieviesto grozījumu sākotnējā tiesiskajā regulējumā, tas ir, iespēju ņemt vērā 2008. gadā veiktos attaisnotos ieguldījumus. Turklāt 2008. gada finanšu likuma 1. panta 65. punktā paredzēts arī atkārtoti pārdalīt attiecīgā pasākuma budžetu (8).

(17) Ņemot vērā to, ka nodokļu kredītu, kas saistīts ar 2007. gadā veiktajiem attaisnotajiem ieguldījumiem, drīkst pieprasīt tikai 2008. gadā kopā ar finanšu deklarāciju par 2007. gadu vai dienā, kad šāda finanšu deklarācija jāiesniedz ieņēmumu dienestā, nodokļu kredītam nebūs ne tiesiska pamata, ne budžeta līdzekļu.

(18) Tādējādi atbalsta pasākums vairs neeksistē, un, pamatojoties uz likuma Nr. 17/2007 4. panta 4.a punktu, nebūs iespējams atzīt nevienu nodokļu kredītu attaisnotajiem izdevumiem, kas radušies pēc 2006. gada.

VI. SECINĀJUMS

Ņemot vērā iepriekš minēto, Komisija uzskata, ka jāatceļ saskaņā ar EK līguma 88. panta 2. punktu uzsāktās oficiālas izmeklēšanas procedūras izpilde attiecībā uz termiņu pagarināšanu līdz 2008. gadam attaisnoto ieguldījumu izdevumiem,

IR PIEŅĒMUSI ŠO LĒMUMU.

1. pants

Tā kā Itālija minēto pasākumu ir atcēlusi, pašreizējās procedūras turpināšanai nav pamata, un to izbeidz.

2. pants

Šis lēmums adresēts Itālijas Republikai.

Briselē, 2008. gada 11. martā Komisijas vārdā — Komisijas locekle Neelie KROES

(1) OV C 187, 10.8.2007., 13. lpp.

(2) Itālijas Republikas Oficiālais Vēstnesis, Nr. 47, 26.2.2007.

(3) Valsts atbalsts Nr. 646/A/00 – Nodokļu kredīti ieguldījumiem mazāk labvēlīgos apgabalos (OV C 149, 19.5.2001., 11. lpp.) un Valsts atbalsts Nr. 324/2002 – Nodokļu kredīti ieguldījumiem reģionos, kuriem piemērojama atkāpe, kas noteikta līguma 87. panta 3. punkta a) apakšpunktā, Abruco un Molīzes reģionos, kuriem piemērojama atkāpe, kas noteikta 87. panta 3. punkta c) apakšpunktā (OV C 239, 4.10.2002., 2. lpp.).

(4) Komisijas vēstule C(2007) 3260, galīgā versija.

(5) OV C 187, 10.8.2007., 13. lpp.

(6) Komisijas 2000. gada 13. marta vēstule (OV C 175, 24.6.2000., 11. lpp.) un Komisijas 2000. gada 20. septembra vēstule (OV C 105, 20.4.2002.).

(7) 2007. gada 24. decembra likuma Nr. 224 1. panta 65. punkts – Noteikumi par valsts gada un daudzgadu budžeta izveidošanu (2008. gada finanšu likums), Itālijas Republikas 2007. gada 28. decembraOficiālais Vēstnesis Nr. 300 (kārtējais pielikums). Teksts atkārtoti publicēts Itālijas Republikas 2008. gada 12. janvāraOficiālajā Vēstnesī Nr. 10 (kārtējais pielikums).

(8) 1. panta 65. punkts: “Piekto teikumu 1. punktā 8. pantā 2000. gada 23. decembra likumā Nr. 388, ko ieviesa ar 2006. gada 28. decembra likuma dekrēta Nr. 300 4. panta 4.a punktu, pārveidoja, veicot grozījumus ar 2007. gada 26. februāra likumu Nr. 17, tagad svītro. Attiecībā uz pašreizējā pirmā punkta pirmo teikumu un ņemot vērā 2000. gada 23. decembra likuma Nr. 388 7. un 8. pantā noteikto nodokļu kredītu faktisko izlietojumu, šādam nolūkam paredzētie finanšu līdzekļi, kas klasificēti pozīcijā 1778 – Budžeta līdzekļi, ir samazināti par 1 500 miljoniem euro. Iepriekš minētie līdzekļi ir pārskaitīti valsts budžetā – 450 milj. euro 2008. gadam un 525 milj. euro atsevišķi 2009. un 2010. gadam.” [“Il quinto periodo del comma 1 dell'articolo 8 della legge 23 dicembre 2000, n. 388, introdotto dal comma 4-bis dell'articolo 4 del decreto-legge 28 dicembre 2006, n. 300, convertito, con modificazioni, dalla legge 26 febbraio 2007, n. 17, è soppresso. In relazione a quanto previsto dal primo periodo del presente comma e in considerazione dell'effettivo utilizzo dei crediti d'imposta previsti dagli articoli 7 e 8 della legge 23 dicembre 2000, n. 388, le risorse finanziarie a tal fine preordinate, esistenti presso la contabilità speciale 1778 – Fondi di bilancio, sono ridotte di 1 500 milioni di euro. Le predette risorse sono versate al bilancio dello Stato nella misura di 450 milioni di euro per l'anno 2008 e di 525 milioni di euro per ciascuno degli anni 2009 e 2010.”]